Al è zaromai di agns che il coletîf
breton Aï’ta Trégor al inmanee azions di proteste cuintri di chês aziendis che
a davuelzin ativitâts di utilitât publiche, ma che a ufrissin i lôr servizis
dome par francês. Intant de ultime azion, metude in at alì dal ufici des
puestis di Gwengamp / Guingamp, un dai militants al è stât puartât vie a fuarce
de polizie e tignût in stât di fer par une ore. La rispueste de polizie e je
stade judicade dal dut disproporzionade sei de bande dal moviment
indipendentist Breizhistance, sei dal plui moderât Parti Breton. Il zovin
fermât di fat al veve la uniche colpe di vê tacât adesîfs cu la scrite “ancje
par breton”. Sei lui che chei altris membris dal coletîf a son stâts denunciâts
par dams. Par Breizhistance e pal Parti Breton lis azions di Aï’ta Trégor no
puartin nissun dam, ma a son la testemoneance di une rivendicazion plui che
juste. La pueste di Gwengamp e jere stade metude a puest di pôc, ma cundut des
domandis fatis indenant, lis scritis pal public a jerin restadis dome par
francês.
Font: Le Télégramme,
04/03/12; Ouest France, 04/03/12; Agence Bretagne Presse, 07/03/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn